હજી હમણાં જ દશામાનું વ્રત પૂરું થયું. પરિવારના માથે આવનારી કોઈપણ અવદશાથી બચાવવા દરેક ઘરની મહિલાઓએ દસ દિવસનું આ કઠિન વ્રત રાખ્યું હતું. દશામાની કૃપા બની રહે તે માટે કેવા ભક્તિભાવ અને લાડકોડથી માની પૂજા અર્ચના કરી હતી. કથા વાર્તાઓ સાંભળી હતી અને છેલ્લા દિવસે તો ડીજે અને ઢોલ નગારાના નાદ સાથે નાચતા-કૂદતા આ તળાવમાં વિસર્જન કર્યું હતું. આ વ્રત પૂર્ણ થયાને આજે 22 દિવસ થઇ ગયા, પણ દશામાની મૂર્તિઓની અવદશા આપણે જોઈ છે ખરીω કેટલા ભક્તિભાવથી પૂજ્યાં હતાં આ માતાજીને. આજે ક્ષત-વિક્ષત હાલતમાં જોઇ હ્રદય દ્રવી ઊઠે છે. આની પાછળનું કારણ એક જ છે, પીઓપીની મૂર્તિ. જો માટીની મૂર્તિ હોત તો બે-ચાર દિવસમાં પાણીમાં ઓગળી જાત. એમાંય આ વર્ષે 40 ટકા જ વરસાદ થયો છે એટલે તળાવ પણ ખાલી છે. જો તળાવ ભરેલું હોત તો કદાચ આજે આપણી સામે આ દ્રશ્ય ન આવત.